《送黄司户改官东归》
宋代·项安世

江西黄郎中，有声满天宇。
于菟老岩穴，晚出彪更怒。
三十补州掾，勇往不辞苦。
首尾庚申年，所事七府主。
不惟吏事知，竞以文学许。
飞章不停剡，礼幣争罗取。
前年开科场，小试便更举。
四海张南轩，人訾公独与。
平生中庸篇，口诵心复睹。
官满贳金归，囊无一钱处。
傅家有风烈，真不愧此父。
阿戎更奇俊，邂逅得佳侣。
三年下陈榻，内省愧参鲁。
出言每不忌，逆耳终无拒。
反兹号畏友，不独赦狂督。
乃知君子心，未易见涯浒。
若令到天阙，定合簉鵷羽。
为邦固常法，有用必超补。
人情重离别，临路各凄楚。
远客见归人，惊心念乡土。
秋风楚江岸，吾亦辨归橹。
期公父子来，同看西湖雨。

作者简介：项安世（1129--1208），孝宗淳熙二年（1175年）进士，光宗绍熙四年（1193年）任秘书省（管理皇家典籍）正字，隔年为校书郎兼实录院检讨官。宁宗庆元元年出通判池州，开禧二年（1206年）起知鄂州，迁户部员外郎、湖广总领。及后以太府卿终其官职。庆元年间因谪居江陵，足不出户，专事研究，于《左传》、《周易》诸经皆有见解，项安世自谓其学得自程颐《易传》，纪晓岚评价：“安世之经学深矣，何可轻诋也。”嘉定元年（1208年）卒。有《周易玩辞》十六卷、《项氏家说》、《平庵悔稿》等。其生平可见于《馆阁续录》、《宋史》。